Jarkko Jokelaisen rengas puhkesi espoolaiskorjaamon edessä. Korjattavaa autoa oli huudatettu aivan muualla, tilalle tuli Kiinarengas.

Jarkko Jokelaisen leasing-Teslan korjaus ei mennyt niin kuin Strömsössä. Kotialbumi

Jarkko Jokelainen oli maanantaina liikkeellä Espoon Kauklahdessa liisatulla Model X Teslallaan.

Yksi auton alla olleista Nokian Hakkapeliitta -renkaista puhkesi.

Sopivasti vieressä oli autokorjaamo, nimeltään Estcar.

Ensin Jokelainen soitti leasing-yhtiöön kysyäkseen, kuuluvatko renkaat sopimukseen. Eivät kuuluneet.

– Ajattelin, että kun rengaspainevaroitin ilmoittaa, että paineet laskevat, se pitää viedä korjaamoon.

Asianmukaisesti autoa tultiin katsomaan, ja korjaamon henkilökunta ilmoitti Jokelaisen mukaan, että kyseisiä lippulaivarenkaita mallia Hakkapeliitta 9 SUV ei löytynyt.

Ne pitäisi tilata.

– Ajattelin että renkaat tulevat varmaan seuraavana päivänä viimeistään. Oli vähän kiirettä, joten unohdin koko asian.

Ajelulla

Keskiviikkona Jokelainen muisti, että hetkinen, missähän se auto on.

Teslaan on olemassa kännykkäsovellus, josta voi seurata sen liikkeitä, energiankulutusta, ynnä muuta.

– Katsoin että jaaha, siellä sillä on neljä kilometriä ajettu, että ovatkohan he koeajamassa, väpättääkö vanne tai muuta vastaavaa.

Torstaiaamuna Jokelainen aikoi soittaa korjaamoon auton luovutusta varten.

Hän päätti kuitenkin katsoa vielä, missähän auto mahtaa olla, tai onko sillä ajettu lisää.

– Katsoin applikaatiosta, että auto ajaa 30 kilometriä tunnissa Mäkelänkatua.

Auton virrankulutus oli nelinkertaistunut, eli näytti siltä, että sillä olisi rällätty ihan tosissaan.

Seuraavaksi Jokelainen soitti liikkeeseen, että mikä on auton tilanne.

– Sieltä vastattiin, että rengaspaineanturissa on vielä hommaa, että pikkuisen vielä menee tässä.

Jokelainen kysyi, missä auto on?

– Se on tuossa noin, vastattiin.

Hän vastasi applikaation kertovan auton olevan aivan muualla.

– Kysyin, että olisiko jotain selitettävää ennen kuin soitan poliisille? Tietääkseni Kauklahden korjaamo ei sijaitse Kalliossa.

”Piti näyttää kaverille”

Poliisiuhkauksen jälkeen Jokelainen kertoo vastapuolen alkaneen änkyttää.

Hän kiukustui jo hieman ja totesi puhelimeen, että rengas vaihtuu, auto tulee takaisin täysin pestynä ja puunattuna, ja hän hakee sen kello 17.

– Sanoin että en maksa sentin jeniä tuosta pelleilystänne.

Viideltä Jokelainen meni hakemaan autoaan, joka oli sisältä hyvin pesty, mutta ulkoa vähän ”painepesurilla sutaistu.”

– Kovasti siellä pyydeltiin anteeksi ja sanottiin, että piti Kalliossa käydä näyttämässä, kun kaveri on harkinnut tällaisen hankkimista.

Selitys ei vakuuttanut.

– Eivätkö ole kuulleet asiasta nimeltä koeajo?

Kuskin ukaasien jälkeen autoon laitettiin Kiinarengas, ei Nokian lippulaivaa. Kotialbumi

Kiinarengas tilalla

Kotipihassa Jokelainen päätti vielä tarkastaa auton renkaat.

Yksi renkaista ei suinkaan ollut nokialainen, vaan kiinalainen, Sailun-merkkinen.

Renkaassa oli eri kantavuus ja nastojakin vähemmän.

– Se oli senkin puolesta laiton. Siihen oli isketty halvin mahdollinen paska, jonka rahalla saa. Ei se olisi mennyt katsastuksesta läpi, Jokelainen jo nauraa.

Tässä vaiheessa hän totesi, että asia jääköön poliisin ja huoltamon väliseksi. Iltalehti on nähnyt asiasta tehdyn rikosilmoituksen ja kuvat Teslan applikaatiosta.

– Kyllä perseilyllä rajansa on. On tämä ihan älyttömän härskiä.

Jokelainen ilmoitti asiasta leasing-yhtiöön, joka lupasi hoitaa asian Estcar-korjaamon kanssa.

Yritys umpiveloissa

Espoossa Kauklahdessa toimiva Estcar on virolaistaustainen yhtiö.

Soitimme yhtiöön kysyäksemme, miten Tesla-huolto meni yhtiön omasta mielestä.

– Joo joo, joo, vastaa naisääni puhelimeen.

Puhelimeen tulee pian mies, joka kertoo, että asia on totta, mutta vain päällikkö kommentoi.

Yrityksen tiedoista käy ilmi, että sillä on yhteensä 68 maksuhäiriötä tai muuta luottotietomerkintää.

Viimeisin on lokakuun lopulta oleva 837 euron yksityisoikeudellinen velka. Liikenne- ja Viestintävirasto Traficomin 829 ja 1426 euron velat puolestaan menivät ulosottoon syyskuussa.

Verottajalla puolestaan on kesältä yli 20 000 euron edestä saatavaa veronpidätystä ja alv-eriä. Verottajan saatavia on useita muitakin.

Yhtiö toimii nykyisin ilmeisesti uudella nimellä, RAL Car Service oy, mutta ulkona ovat samat kyltit.

Useista soitoista ja tekstiviestipyynnöistä huolimatta kyseisestä numerosta ei ole vastattu Iltalehden haastattelupyyntöön.

Päivitetty 16.20. tiedolla uudesta nimestä.